Document ID: /roh_data/filtered/Bilingualer_Corpus4.jsonl.gz/948

Taglias communalas e taglias da baselgia: Ina nova lescha stgaffescha ina clera basa

La nova lescha davart las taglias communalas e davart las taglias da baselgia va en consultaziun. La lescha furma la basa futura per las vischnancas politicas sco er per las baselgias chantunalas e per lur cumins-baselgia per incassar taglias. Ultra da quai vul la lescha unifitgar e simplifitgar las taglias communalas e reglar las cumpetenzas en moda pli clera.

A las vischnancas ed a las baselgias vegn concedì er en l'avegnir ina suveranitad fiscala en la dimensiun d'enfin ussa. Ils singuls tips da taglia na vegnan però betg pli reglads exclusivamain en il dretg communal. Nua ch'i para d'esser raschunaivel vegnan las regulaziuns legalas unifitgadas en la nova lescha chantunala. Il departament da finanzas na propona qua betg ina soluziun generala. Anzi, tut tenor il tip da taglia ed a norma da la pratica vertenta duain vegnir prendidas differentas regulaziuns:

- Nua che las regulaziuns communalas èn unifitgadas gia oz, sco per exempel tar la taglia sin las entradas e sin la facultad u tar la taglia sin il gudogn tras la vendita da bains immobigliars, duai er succeder giuridicamain in'unificaziun ed in'adattaziun a las taglias chantunalas. Facticamain vegn qua tras surpigliada la pratica vertenta e reglada en moda giuridicamain clera.

- Nua che las regulaziuns en las vischnancas èn per gronda part gia oz las medemas, ma nua ch'i na dat nagin sforz factic per in'unificaziun, sco tar la taglia sin immobiglias, vegnan messas en discussiun duas soluziuns: D'ina vart ina regulaziun unitara e definitiva en il dretg chantunal, da l'autra vart ina soluziun en la lescha communala da taglia respectiva. La decisiun definitiva duai pir vegnir prendida suenter l'evaluaziun da las consultaziuns.

- Tar dumondas giuridicas difficilas, nua ch'igl existan actualmain differentas regulaziuns, sco per exempel tar la taglia sin midada da maun, duai il dretg chantunal cuntegnair ina regulaziun definitiva; las vischnancas pon mo pli fixar la tariffa da taglia. Uschia pon vegnir augmentadas la cumpetenza da taxaziun e la segirezza giuridica.

- Taglias ch'èn concepidas en moda fitg differenta da vischnanca a vischnanca, sco per exempel las taxas da cura e las contribuziuns per promover il turissem, duain er en l'avegnir vegnir regladas en las leschas communalas da taglia e vegnir taxadas ed incassadas da las autoritads communalas.

Fin ussa era la suveranitad fiscala da las vischnancas politicas sco er da las baselgias chantunalas e da lur cumins-baselgia fixada en la constituziun chantunala. Sco consequenza da la nova constituziun chantunala sto la suveranitad fiscala da questas corporaziuns vegnir reglada en ina lescha chantunala.

La consultaziun dura fin la fin d'avrigl 2005. Ils documents da consultaziun pon vegnir consultads sut www.stv.gr.ch.

Taxa da CO2: La regenza propona ina cumbinaziun cun il rap da clima

La regenza sustegna da princip l'introducziun d'ina taxa da CO2 sin combustibels fossils. Senza ulteriuras mesiras na sa laschan las finamiras da la lescha federala davart la reducziun da las emissiuns da CO2 dentant betg cuntanscher fin l'onn 2010. La regenza grischuna propona pervi da quai d'introducir ina taxa da CO2 sin combustibels fossils da nov raps per liter ed il medem mument in uschenumnà rap da clima dad 1,6 raps per liter sin carburants. En quest connex duai ina gronda part da las entradas pudair vegnir duvrada per mesiras da spargnar energia vi d'edifizis en il chantun. Uschia sa lascha garantir l'effect principal da las mesiras en Svizra.

Mo cun questa cumbinaziun sa laschian cuntanscher realisticamain las finamiras fixadas per reducir la grevezza per il clima, scriva la regenza grischuna en sia consultaziun al departament federal per ambient, traffic, energia e communicaziun. Autras variantas u soluziuns cumbinadas cun taxas da CO2 e cun il rap da clima da differenta grondezza refusescha ella. La confederaziun aveva proponì totalmain quatter variantas.

Tar la decisiun definitiva davart las variantas na dastgan tenor l'avis da la regenza però betg mo ils aspects da l'ambient giugar ina rolla. Anzi, i duain er vegnir integrads aspects da la politica d'economia e da finanzas, da la politica regiunala e da la politica sociala. La regenza ha survegnì l'impressiun che la confederaziun sa concentreschia plainamain sin la taxa da CO2 e che las variantas cun il rap da clima vegnian resguardadas sco pur "exercizi". Ultra da quai punctuescha ella che tut las mesiras hajan cleramain er consequenzas finanzialas per ils chantuns; ils chantuns èn participads cun almain dudesch pertschient al retgav da la taglia sin il petroli per il quint da las vias. Ina perdita d'entradas correspundenta na fiss betg supportabla.

Tranter 1990 e 2010 prevesa la lescha federala da reducir l'emissiun da CO2 en Svizra per quatter milliuns tonnas per onn. Actualmain mancan circa 2,6 milliuns tonnas per onn areguard questa finamira.

La revisiun da la lescha davart la taglia sin il petroli va sur las lattas or

A partir dal 2007 duain ils carburants da materias primas regenerablas vegnir deliberads da la taglia sin il petroli e promovids. Il medem mument duai vegnir sbassada per 40 raps per liter equivalent da benzin la taxaziun da gas natiral e da gas liquid che vegnan duvrads sco carburants. Las entradas pli pitschnas duain vegnir cumpensadas cumplainamain d'ina taxaziun pli auta dal benzin. Quai èn in fin dus raps l'onn 2007 e circa sis raps l'onn 2010. Ultra da quai duai biogas vegnir deliberà dal tuttafatg da la taglia.

La regenza grischuna beneventeschia da princip la direcziun, da distgargiar fiscalmain quests carburants cumpareglià cun benzin e diesel, scriva ella en sia consultaziun a la direcziun generala da duana. 40 raps per liter equivalent da benzin èn dentant ina distgargia sproporziunada dal gas natiral e dal gas liquid betg regenerabel. Ultra da quai cuntraschess la liberaziun cumpletta da taglia dal biogas e d'auters carburants biologics che derivan d'energias regenerablas a la finanziaziun tras il giudider e tras il chaschunader. L'augment dal pretsch da benzin a partir da l'onn 2007 respectivamain da l'onn 2010 è ultra da quai relativamain grond. A la fin sto la populaziun da las regiuns da muntogna er avair la schanza da pudair tancar en la regiun quests carburants alternativs e pli bunmartgads. Uschiglio vegness ella pertutgada bler pli ferm dal pretsch da benzin pli aut.

Concludì ils princips da la repartiziun dal contingent 2005 per la cumpra da bains immobigliars

La regenza ha concludì ils princips per la repartiziun dal contingent per l'onn 2005 ed ha approvà las quotas da las vischnancas per la cumpra da bains immobigliars tras persunas a l'exteriur. Per l'onn 2005 stattan a disposiziun al chantun Grischun sco enfin uss totalmain 270 contingents per surbajegiadas cumplettas e per objects singuls.

Ulteriuras consultaziuns a la confederaziun

- Institut svizzer da la proprietad intellectuala: La regenza grischuna sustegna las adattaziuns da la lescha davart ils dretgs d'autur. La finamira da la revisiun parziala è da proteger commensuradamain ovras litteraras, art, cudeschs, registraziuns sonoras u emissiuns er en l'epoca da la tecnologia digitala.

Da vischnancas e regiuns

- Novs statuts d'organisaziun: La regenza ha approvà il nov statut d'organisaziun da la corporaziun da vischnancas per la chasa da persunas attempadas e da tgira "Lindenhof" cun sedia a Churwalden sco er tal da la "azienda forestale e lavori pubblici Sottoporta" da las vischnancas da Bondo, Castasegna e Soglio.

- Arosa, San Vittore e Vicosoprano: Las constituziuns communalas revedidas parzialmain èn vegnidas approvadas. Il motiv per la revisiun parziala ad Arosa è stà il midament da la Arosa Energie AG en in institut autonom da dretg public. A San Vittore vegn abolì il termin da carenza da trais mais per exequir il dretg da votar e d'eleger da las persunas domiciliadas ed a Vicosoprano è vegnida fixada la perioda d'uffizi dal cussegl communal sin trais onns; las commembras ed ils commembers pon vegnir reelegids duas giadas.

- Seglias: Il tempo sin la via da la Tumleastga vegn reducì da 60 km/h a "50 - limita generala" da la fin dal center dal vitg fin tar la punt da l'Alvra. En il territori da la via da scola vegn reducida la spertadad maximala a 30 km/h.

- S. Martin, Buseno: Las leschas communalas da taglia revedidas parzialmain èn vegnidas approvadas.

- S. Martin: La nova constituziun communala è vegnida approvada.

Contribuziuns chantunalas a differentas instituziuns

- Caritas Svizra: La regenza ha deliberà 9000 francs per il project d'integraziun "intermediaziun d'interpretas e d'interprets en il chantun Grischun". Uschia vegn sustegnì in post d'intermediaziun che intermediescha interpretas u interprets oravant tut per spezialistas u per spezialists u per organisaziuns spezialisadas en il chantun Grischun.

- Promoziun da la cultura: La regenza ha approvà 15'000 francs per la publicaziun da la lavur dad Aluis Maissen, Rabius "Das Veltlin und die Grafschaften Chiavenna und Bormio - Heraldische Dokumentation der Bündner Herrschaft 1512-1797".

Chanzlia chantunala dal Grischun

Gremi: Regenza

Funtauna: rg chanzlia chantunala dal Grischun

Data: 20.01.2005